Jul 29,2018
ఎన్‌టీపీసీ లాభాలు రూ.2,588 కోట్లు
న్యూఢిల్లీ: దేశంలోనే అతిపెద్ద థర్మల్‌ విద్యుత్‌ ఉత్పత్తి కంపెనీ ఎన్‌టీపీసీ ప్రస్తుత ఆర్ధిక సంవత్సరంలో జూన్‌తో ముగిసిన తొలి త్రైమాసికానికి రూ. 2,588.14 కోట్ల నికర లాభాలు ఆర్జించింది. 2017-18 ఇదే త్రైమాసికంలో కంపెనీ రూ.2,618.17 కోట్ల లాభాలు సాధించింది. ఇదే త్రైమాసికలో రూ.19,879.32 కోట్ల నికర అమ్మకాలు చేయగా, గత త్రైమాసికంలో 14.21 శాతం వృద్ధితో రూ.22,703.60 కోట్ల అమ్మకాలను చేరింది. క్రితం జూన్‌తో ముగిసిన త్రైమాసికంలో కంపెనీ 69.2 బిలియన్‌ యూనిట్ల విద్యుతును ఉత్పత్తి చేసింది. గతేడాది ఇదే త్రైమాసికంలో 68.6 బిలియన్ల ఉత్పత్తిని నమోదు చేసింది. విద్యుత్‌ ఉత్పత్తిలో 7.45 శాతం వృద్ధిని కనబర్చింది. ప్రస్తుతం ఈ కంపెనీకి మొత్తం 21 బొగ్గు అధారిత విద్యుత్‌ ప్లాంట్లు ఉన్నాయి. ఇవి 53,651 మెగావాట్ల విద్యుత్‌ ఉత్పత్తి సామర్థ్యం కలిగి ఉన్నాయి. మరో 11 సోలార్‌ పివి, ఏడు గ్యాస్‌ అధారిత, ఒక్కటి స్మాల్‌ హైడ్రో, ఒక పవన విద్యుత్‌ ప్లాంట్లను కలిగి ఉంది. సంయుక్త భాగస్వామ్యంలో మరో తొమ్మిది సబ్సీడరీ విద్యుత్‌ తయారీ స్టేషన్లు కలిగి ఉంది. దేశ వ్యాప్తంగా అదనంగా 20,000 మెగావాట్ల సామర్థ్యం కలిగిన ప్లాంట్లు వివిధ దశల్లో నిర్మాణంలో ఉన్నాయి.
మీ స్నేహితులకు రికమెండ్ చెయ్యండి